Vlastný materiál

Budova Krajského súdu v Banskej Bystrici na Skuteckého ulici č. 7 je národnou kultúrnou pamiatkou a bola postavená v roku 1898. Pozemok, na ktorom sa nachádza, je súčasťou ochranného pásma Mestskej pamiatkovej rezervácie.

V novembri 2002 bol vypracovaný stavebný zámer na verejnú prácu                 “Rekonštrukcia a modernizácia budovy Krajského súdu, Banská Bystrica“ s realizačným nákladom 180 372,929 tis. Sk. Na základe stavebného zámeru Ministerstvo spravodlivosti Slovenskej republiky predložilo do medzirezortného pripomienkového konania materiál so žiadosťou o súhlas vlády Slovenskej republiky so začatím realizácie predmetnej verejnej práce. V rámci pripomienkového konania Ministerstvo financií Slovenskej republiky oznámilo, že verejná práca bude predložená na schválenie vláde Slovenskej republiky v rámci prílohy k návrhu uznesenia k materiálu Návrh štátneho rozpočtu Slovenskej republiky na rok 2004. Vláda Slovenskej republiky tento materiál schválila 14. októbra 2003 uznesením         č. 974, pričom schválený rozpočtový náklad stavby bol 5 993 162,05 Eur  (180 550 000 Sk). 

V  roku 2004 bol vykonaný reštaurátorský výskum a  predložený návrh               na reštaurovanie, v roku 2005 bol spracovaný projekt pre stavebné povolenie a projekt na reštaurátorské práce. Stavebné povolenie bolo vydané 2. augusta 2005 Mestom Banská Bystrica. 

Zmluva o  dielo na reštaurátorské práce v  objeme 1 003 360,78 Eur (30 227 246,86 Sk) bola podpísaná 20. júla 2006 a zmluva o dielo na stavebné práce vo výške 4 739 724 Eur (142 788 925,22 Sk) 25. septembra 2006. Vzhľadom na to, že stavebné a reštaurátorské práce sa realizujú od roku 2006 až doteraz a ešte nie sú ukončené, bolo nutné vykonať zo strany dodávateľov indexáciu stavebných a reštaurátorských prác, ktorá činí 670 371,51 Eur (20 195 612,11Sk).
                             
Nakoľko ide o historickú budovu, vyskytli sa počas realizácie stavebných a reštaurátorských prác skutočnosti, ktoré nebolo možné v projekte predpokladať.   Z  tohto  dôvodu je  potrebné navýšiť  rozpočtový  náklad  stavebnej a reštaurátorskej   časti, dodatky na projektovú dokumentáciu, znalecké posudky a  pod.                         o  790 435,33 Eur ( 23 812 654,75 Sk).

Na základe realizovaných stavebných činností v budove Krajského súdu v Banskej Bystrici boli pri architektonicko - stavebnom riešení vyvolané tieto zmeny stavebných prác vyplývajúce z  rozdielov medzi realizačným projektom                         (výkaz výmer) a zistenou skutočnosťou vyplývajúcou z rekonštrukčných prác:

•	doplnenie nosných konštrukcií krovu – zistený skutkový stav drevených  nosných konštrukcií (stolíc krovu) vo vrcholovom stužení, 
•	zmena v časti Zdravotechnika – vyriešenie dispozície sociálnych zariadení na 4. nadzemnom podlaží z dôvodu nutnosti ponechania jestvujúcich drevených konštrukcií krovu. Doriešenie podlahovej vpuste v kotolni na 4. nadzemnom podlaží,

•	zámena typu zariaďovacích predmetov a príslušných výtokových armatúr (umývadlá, pisoáre, WC misy) z dôvodu úprav spôsobu osadenia,

•	zmena v časti Štruktúrovaná kabeláž – (úprava počtu zásuviek štruktúrovanej kabeláže súvisiaca so zvýšením bezpečnosti počítačovej siete a s vytvorením špecializovanej školiacej miestnosti),

•	prepojovacia lávka, kde bola požiadavka ústavu na výkon väzby kvôli napojeniu prepojovacej lávky z objektu krajského súdu do objektu ústavu na výkon väzby – zvýšenie bezpečnosti, 

•	spevnené plochy, kde nastala výmena nestabilného podložia v ploche nádvoria a vjazdov do areálu krajského súdu (výmena podložia           na základe požiadavky projektanta),

•	vonkajšie osvetlenie, kde boli zmeny osvetľovacích telies, ktoré nebolo možné osadiť na jestvujúce rozpadávajúce sa murivo objektu susediacej väznice; z uvedeného dôvodu projektant navrhol zmenu projektu vonkajšieho osvetlenia, vrátane zmeny trasy ako aj typu osvetľovacích telies, 

•	zmena trasy rozvodov optického kábla je podmienená priamym napojením na sever  2. nadzemného podlažia; uvedená zmena zvýši rýchlosť a spoľahlivosť prenosových dát,

•	zmena rozsahu výmery rekonštrukcie omietok v interiéri,

•	zmena rozsahu rekonštrukcie podláh v kanceláriách.

Reštaurátorské práce vznikli v  tých prípadoch, kde boli zistené nové skutočnosti zmien rozsahu prác vyplývajúcich z  rekonštrukcie, reštaurovania a umelecko – remeselnej činnosti, ktoré neboli obsiahnuté v realizačnej projektovej dokumentácii. Zmeny reštaurátorských prác, ktoré sú obsahom prekladanej dokumentácie, sú nasledovné:

•	vonkajšia umelecko – remeselná úprava oplotenia, 

•	kamenný obklad steny vo vstupnom zádverí, 

•	úprava kovania historických dverí, 

•	rozšírenie reštaurovania ornamentálneho terazza, 

•	doplnenie kópie kovaného historického zábradlia do podkrovia, 

•	doplnenie a zmena čalúnenia historických dverí, 

•	zámena omietky Rimano za omietku dvojvrstvovú v časti chodby,

•	odpočet nerealizovaných prác z  dôvodu zmeny projektovej dokumentácie – požiarne uzávery (dvere, okná),

•	zmena konštrukčného riešenia vonkajšieho soklového obkladu,

•	zmena rozsahu rekonštrukcie korunnej rímsy (výmena 150 ks krákorcov),

•	komplexné reštaurovanie hodinovej veže umelecko-remeselným spôsobom – zmena rozsahu prác.

Navýšenie rozpočtu v  stavebných, reštaurátorských a  ostatných prácach celkom predstavuje k  30. júnu 2010 výšku 1 492 829,79 Eur   (44 972 978,20 Sk). Navýšenie rozpočtových nákladov bolo vždy odsúhlasené zodpovednými osobami (projektant, stavebný dozor, dodávateľ, investor, nadriadený orgán investora) a zapracované do znenia pôvodných zmlúv formou dodatkov. Vzhľadom na rozdiely medzi DPH v roku 2010 a  v  roku 2011 ako aj indexáciu od 30. júna 2010                  do 31. marca 2011 je rozpočtový náklad zvýšený o ďalších 42 169,58 Eur.                   Na základe uvedených údajov predstavuje konečné navýšenie rozpočtových nákladov stavby objem 1 534 999,37 Eur.

A. Sumarizácia  stavebných  a reštaurátorských prác:

stavebné práce	5 710 703,10 Eur	172 040 641,59 Sk	
reštaurátorské práce	1 458 966,35 Eur	43 952 820,26 Sk	
A. s p o l u	7 169 669,45 Eur	215 993 461,85 Sk	

B. Sumarizácia objemov ostatných účastníkov stavby:

projektant.	177 510,00 Eur	5 347 672,59 Sk	
technický dozor investora	112 173,73 Eur	3 379 345,79 Sk	
bezpečnosť ochrany a zdravia	35 544,71 Eur	1 071 819,93 Sk	
posudky	2 524,31 Eur	76 047,36 Sk	
B. s p o l u	327 752,75 Eur	9 873 879,05 Sk	

Celková sumarizácia:

A. spolu 	7 169 669,45Eur	215 993 461,85 Sk	
B. spolu	327 752,75 Eur	9 873 879,35 Sk	
Celkom A + B	7 497 422,20 Eur	225 867 341,20 Sk	

Celkové náklady stavby vrátane vedľajších nákladov sú vo výške  7 497 422,20 Eur (225 867 341,97 Sk).

Po pripočítaní nákladov súvisiacich s cenovým nárastom stavebných prác     od 30. júna 2010 až do 31. marca 2011 vo výške udávanej Štatistickým úradom Slovenskej republiky vo výške 30 739,22 Eur dosiahnu celkové náklady stavby sumu 7 528 161,42 Eur.

Vyčíslenie konečného navýšenia rozpočtových nákladov
 
Konečný rozpočtový náklad stavby	7 528 161,42 Eur	226 793 390,94 Sk	
Rozpočtový náklad stavby schválený vládou Slovenskej republiky	5 993 162,05 Eur	180 550 000,00 Sk	
Rozdiel	1 534 999,37 Eur	46 243 391,02 Sk	
 
Na základe uvedených dôvodov predkladáme na rokovanie vlády Slovenskej republiky návrh  na schválenie konečného rozpočtového nákladu predmetnej verejnej práce v celkovej výške 7 528 161,42 Eur (226 793 390,94 Sk), t. j.                    o + 1 534 999,37 Eur (46 243 391,02 Sk) oproti pôvodne schválenému nákladu stavby vládou Slovenskej republiky vo výške 5 993 162,05 Eur (180 550 000 Sk).      

Do 31. marca 2011 bolo pri realizácii verejnej práce skutočne čerpaných  5 993 161,42 Eur (180 549 980,94 Sk). 

Po schválení zvýšenia rozpočtového nákladu stavby vládou Slovenskej republiky o 1 534 999,37 Eur (46 243 391,02 Sk) bude stavebná rekonštrukcia objektu Krajského súdu v  Banskej Bystrici pokračovať z  prostriedkov rozpočtu kapitoly Ministerstva spravodlivosti SR na rok 2011.